Fostul fotbalist brazilian Dani Alves a compărut, joi dimineaţă, pentru prima dată în faţa Tribunalului din Barcelona de la eliberarea sa din închisoare după ce a achitat o cauţiune de un milion de euro, în timp ce contestaţiile sale pentru condamnarea la viol sunt analizate de judecători, informează EFE, potrivit Agerpres.
Alves a sosit la Palatul de Justiţie din Barcelona, însoţit de avocata Ines Guardiola, pentru a răspunde judecătorilor de la secţia 21 a Curţii Provinciale, unde a rămas circa zece minute.
Nici fostul jucător, şi nici avocata sa nu au dorit să facă declaraţii presei, care se afla pe partea opusă a Tribunalului, în prezenţa unui dispozitiv de securitate.
În timpul audierii sale, o persoană s-a apropiat de tribunal şi i-a strigat "violatorule", acuzând totodată că a fost lăsat să iasă din închisoare pentru un milion de euro.
La rândul său, Parchetul Curţii Provinciale a depus contestaţie la eliberarea fostului jucător.
Dani Alves, condamnat în februarie la patru ani şi jumătate de închisoare pentru viol, a fost eliberat luni din penitenciarul spaniol în care era deţinut de mai bine de un an după ce a plătit cauţiunea stabilită la un milion de euro.
Fostul jucător, care a avut nevoie de cinci zile pentru a strânge suma cerută de instanţă, a părăsit penitenciarul Brians 2 din San Esteban Sasroviras, la 40 de kilometri nord-vest de Barcelona, fiind însoţit de avocata sa.
În urma deciziei completului de judecată al Tribunalului din Barcelona, în care unul dintre judecători a fost împotriva eliberării, Alves putea părăsi închisoarea dacă achita cauţiunea de un milion de euro, având obligaţia să nu părăsească ţara şi să predea cele două paşapoarte, spaniol şi brazilian, precum şi să se prezinte în faţa instanţei la termenele stabilite şi interdicţia de a se apropia de victimă şi de a comunica cu aceasta.
Alves se afla în arest preventiv din data de 20 ianuarie 2023, după ce a fost acuzat că a agresat sexual o tânără de 23 de ani, în discoteca Sutton din Barcelona, în noaptea de 30 spre 31 decembrie 2022.
Avocata victimei, Ester Garcia, a anunţat deja că va face apel împotriva deciziei de punere în libertate, ea criticând "o justiţie pentru bogaţi".
În vârstă de 40 de ani, Dani Alves este unul dintre cei mai titraţi fotbalişti din istorie. E la cucerit 23 de trofee cu FC Barcelona, unde a evoluat între 2008 şi 2016.
În cariera sa, brazilianul a mai jucat la Sevilla FC, Juventus Torino, Paris Saint-Germain şi Sao Paulo FC, iar în momentul arestării sale se afla sub contract cu echipa mexicană Pumas UNAM, care l-a concediat imediat după apariţia acuzaţiilor împotriva sa.